Ուսուցման այս նոր ձևը ներկայացնում է «շրջած դասասենյակի» կոնցեպտը, որը ենթադրում է դասարանային գործունեության այլ մեթոդ. աշակերտները «տանը» յուրացնում են ՄՏԻ-ի (MIT) ուսումնական առցանց հարուստ բազայի նյութերը և այնուհետ դասարանում կիրառում ձեռք բերած գիտելիքը գործնականում` աշխատելով ՄՏԻ-ից ժամանած երիտասարդ դասախոսների հետ, որոնց շարքում ընդգրկված են «Լույսի» կրթաթոշակառուներ: Դասընթացի ժամանակ աշակերտներն ուսումնասիրում են իրենց համար միանգամայն նոր առարկաներ, այդ թվում` համակարգչային նյարդաբանություն, մեքենայական ուսուցում, էլեկտրականություն ու մագնիսականություն և այլն: